**Javna** **agencija za knjigo Republike Slovenije** na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa za kulturo (Uradni list RS, št. 77/07 – UPB, 56/08, 4/10, 20/11 in 111/13, 68/16, 61/17 in 21/18 – ZnOrg)), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije Slovenije (Uradni list RS, št. 62/18) **objavlja**

**Javni razpis za sofinanciranje kulturnih projektov na področju elektronskega založništva za leto 2020**

**(v nadaljevanju: JR7–E–ZALOŽNIŠTVO–2020)**

1. **Naziv in sedež naročnika**

Javna agencija za knjigo Republike Slovenije, Metelkova 2b, 1000 Ljubljana.

1. **Predmet in cilji javnega razpisa**

Predmet javnega razpisa je:

* **Elektronske in zvočne knjige (EZ-K):** sofinanciranje kulturnih projektov na področju elektronskega založništva, in sicer izdelave in objave kakovostnih izvirnih in prevodnih leposlovnih in humanističnih elektronskih in zvočnih knjig v slovenskem jeziku;
* **Spletni mediji (SM):** sofinanciranje naslednjih kulturnih projektov: kritike aktualne knjižne produkcije slovenskih avtorjev za odrasle, mladino in otroke ter promocije knjižnih del slovenskih avtorjev s predstavitvijo odlomkov v obliki videoposnetkov.

JAK bo kulturne projekte na področju elektronskega založništva v letu 2020 podprla v skladu z naslednjimi dolgoročnimi cilji:

* pospeševanje nastajanja kakovostnih izvirnih in prevodnih elektronskih in zvočnih knjig s področja leposlovja in humanistike v slovenskem jeziku, s poudarkom na delih sodobnih avtorjev;
* večanje dostopnosti elektronskih in zvočnih knjig v slovenščini;
* pospeševanje nastajanja in objavljanja kakovostnih kritiških in video vsebin v slovenskem jeziku v spletnih medijih, vezanih na področje knjige;
* uveljavljanje in promocija slovenskih avtorjev, njihovih del, literarne kritike in širše področja knjige v spletnih medijih, v primeru videoposnetkov, podnaslovljenih v angleškem jeziku, za uporabo na mednarodnem področju;
* podpora razvoju elektronskega založništva, zvočnih knjig in delovanju slovenskih spletnih medijev.
1. **Obdobje sofinanciranja, okvirna vrednost javnega razpisa, izvedba postopkov sofinanciranja, obdobje za porabo sredstev ter sprememba ali prekinitev sofinanciranja**

Okvirna vrednost razpoložljivih sredstev za izvedbo javnega razpisa znaša 30.000 EUR, od tega predvidoma 12.000 EUR za področje Elektronske in zvočne knjige ter 18.000 EUR za področje Spletni mediji. Na področju Spletni mediji bodo v sofinanciranje sprejeti predvidoma največ štirje (4) kulturni projekti.

Sofinancirani kulturni projekti morajo biti javno dostopni najkasneje do 31. decembra 2020.

Na tem javnem razpisu izbrani prijavitelji bodo dodeljena sredstva prejeli za sofinanciranje kulturnega projekta, izvedenega v letu 2020. Sredstva, dodeljena v okviru tega razpisa, morajo biti porabljena v letu 2020 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o sofinanciranju.

JAK si pridržuje pravico, da ne razdeli vseh okvirno določenih sredstev tega javnega razpisa.

JAK bo v prvi fazi izvedbe tega javnega razpisa preverila izpolnjevanje razpisnih pogojev prijaviteljev, v drugi fazi bo pristojna strokovna komisija vloge prijaviteljev ovrednotila po razpisnih kriterijih, nato bo JAK izdala odločbe o sofinanciranju za leto 2020 ter o višini dodeljenih sredstev za kulturne projekte, sprejete v sofinanciranje.

Če JAK na podlagi rednega ali izrednega nadzora sofinanciranega kulturnega projekta ugotovi, da izbrani kulturni projekt v celoti ali delno ni bil izveden, da je bila izvedba kulturnega projekta neskladna s prijavno vlogo ali pogodbo, pomanjkljiva ali na neustrezni ravni, da se dejanski stroški kulturnega projekta razlikujejo od navedenih v prijavni dokumentaciji oziroma sklenjeni pogodbi o sofinanciranju kulturnega projekta, ali da prijavitelj ni upošteval v pogodbi določenih drugih obveznosti, lahko JAK zahteva delno ali celotno vračilo že izplačanih sredstev z zakonitimi obrestmi, pri čemer lahko prekine sofinanciranje na tem javnem razpisu izbranega kulturnega projekta.

Če se v času izvedbe postopkov tega javnega razpisa obseg sredstev, ki je v državnem proračunu namenjen za sofinanciranje JAK, zmanjša do takšne mere, da ne zagotavlja izpolnitve ciljev razpisa, lahko JAK postopek razpisa ustavi, v primeru že izdanih odločb izda nadomestne odločbe, s katerimi ustrezno spremeni odločitev o sofinanciranju kulturnih projektov oziroma spremeni ali prekine že sklenjene pogodbe o sofinanciranju kulturnih projektov.

Če se poveča obseg sredstev JAK, namenjenih javnim razpisom in pozivom, lahko agencija v primeru že zaključenega izbora projektov zviša obseg sofinanciranja že odobrenih projektov in spremeni oziroma dopolni že sklenjene pogodbe o financiranju in izvedbi projektov ali pa odobri financiranje projektov, ki so bili uvrščeni na rezervno listo.

Vsa tveganja pri izvajanju kulturnega projekta pred izdajo odločbe in podpisom pogodbe o sofinanciranju izbranega kulturnega projekta nosi njegov izvajalec.

1. **Višina sofinanciranja in upravičeni stroški**

**Višina sofinanciranja:**

**ELEKTRONSKE IN ZVOČNE KNJIGE:** JAK bo izbranim izvajalcem kulturnega projekta sofinancirala upravičene stroške kulturnega projekta, pri čemer je najvišji znesek sofinanciranja za posamično elektronsko knjigo 50 EUR, pri zahtevnih pretvorbah (z več kot 40 % deležem vizualnih vsebin) pa največ 150 EUR.

Najvišji znesek sofinanciranja za posamično zvočno knjigo je 200 EUR.

**SPLETNI MEDIJI:** JAK bo izbranim izvajalcem sofinancirala upravičene stroške kulturnega projekta, pri čemer je najvišji znesek sofinanciranja 8.000 EUR.

**Upravičeni stroški:**

Upravičeni stroški kulturnega projekta so stroški, nastali pri aktivnostih, ki so povezane s projektom, sprejetim v sofinanciranje, so v skladu s predmetom in namenom razpisa, opredeljeni v prijavi prijavitelja, skladni z načeli dobrega finančnega poslovanja, zlasti glede cenovne primernosti in stroškovne učinkovitosti, dejansko nastali, so prepoznavni in preverljivi, podprti z izvirnimi verodostojnimi dokazili ter niso in ne bodo financirani iz drugih virov.

Donacije, druge nefinančne prihodke in nefinančne vložke soorganizatorjev, ki povečujejo skupno vrednost kulturnega projekta, je potrebno napovedati v prijavi.

JAK sofinancira le upravičene stroške, ki so nastali od 1. 1. 2020 dalje.

Med upravičene stroške sodijo stroški, neposredno in dokazljivo povezani z izvedbo prijavljenega kulturnega projekta.

Kot upravičeni stroški se priznajo vrednosti stroškov, izkazane na računu ali drugi ustrezni računovodski listini, vendar brez obračunanega davka na dodano vrednost (DDV). Upošteva se neto vrednost računa, razen v primeru, ko prijavitelj ne more odbiti celotnega DDV. V tem primeru se kot strošek prizna tudi del DDV, ki si ga prijavitelj ne more povrniti (Zakon o davku na dodano vrednost, Uradni list RS, št. 10/2010-UPB2, 85/2010).

Kot dokazila o nastanku upravičenega stroška je pri stroških avtorskega dela potrebno priložiti seznam in kopije sklenjenih avtorskih ali drugih pogodb. Kot potrdila o izvedenih plačilih pri stroških zaposlenih štejejo izpiski bančnih transakcijskih računov, iz katerih so razvidna nakazila plač zaposlenim, ter plačila davkov in prispevkov oziroma potrdilo Davčne uprave RS, da so plačani vsi davki in druge obvezne dajatve. Pri stroških drugih storitev, ki so neposredno povezane izvedbo projekta, kot potrdila o izvedenih plačilih štejejo izpiski bančnih transakcijskih računov, iz katerih so razvidna plačila računov in nakazila avtorskih honorarjev skupaj z davki in prispevki ter druga ustrezna potrdila o izvedenih plačilih.

Za vsak strošek, pri katerem JAK ob pregledu zahtevka za izplačilo ne najde neposredne povezave med nastankom stroška in izvedbo projekta, oziroma če ugotovi, da nastali strošek ni povezan z izvedbo prijavljenega projekta, ne glede na to, ali ta dejansko obstaja, lahko JAK od prejemnika sredstev zahteva dodatna pojasnila ali izjave, ki dokazujejo nastanek stroška za izvedbo projekta.

**Upravičeni stroški na področju Elektronske in zvočne knjige so**:

* stroški priprave in izdelave elektronskih in/ali zvočnih knjig.

Med upravičene stroške na področju Elektronske in zvočne knjige ne sodijo nakup osnovne in programske opreme ter stroški vzpostavitve ali vzdrževanja spletnih strani z elektronskimi knjigami.

**Upravičeni stroški na področju Spletni mediji so:**

* sklop A: stroški avtorskega dela, v primeru videoposnetkov, podnaslovljenih v angleškem jeziku, tudi stroški prevoda iz slovenščine v angleški jezik;
* sklop B: stroški dela.

Med upravičene stroške na področju Spletni mediji ne sodi nakup osnovne in programske opreme.

Za tiste stroške, ki so predmet sofinanciranja in jih prijavitelj pri JAK uveljavlja kot upravičene stroške, prijavitelj ne sme prejeti sredstev drugih javnih financerjev (velja prepoved dvojnega financiranja).

Tveganje glede izvajanja projekta pred datumom izdaje končne odločbe o sofinanciranju nosi prijavitelj.

1. **Pogoji za sodelovanje na javnem razpisu**

**5.1. Pogoji za sodelovanje na področju Elektronske in zvočne knjige**

Prijavitelji na javnem razpisu na področju Elektronske in zvočne knjige morajo izpolnjevati naslednje pogoje:

* da so najmanj dve (2) leti registrirani za opravljanje založniške dejavnosti v Sloveniji ali zamejstvu;
* da imajo poravnane pogodbene obveznosti do JAK;
* da prijavitelji za tiste stroške, ki so predmet sofinanciranja in jih pri JAK uveljavljajo kot upravičene stroške, niso prejeli sredstev drugih financerjev;
* da se z istim kulturnim projektom na javni razpis prijavljajo samo enkrat;
* da za isti kulturni projekt na javni razpis poda vlogo le en prijavitelj;
* da za leto 2020 prijavljajo kulturni projekt izdelave in objave elektronskih in/ali zvočnih knjig, ki vključuje skupno najmanj šest (6) naslovov izvirnih in prevodnih leposlovnih in humanističnih knjižnih del za otroke, mladino in odrasle, od tega najmanj tri (3) dela sodobnih avtorjev, upoštevaje opredelitev področja iz točke 2 javnega razpisa;
* da ne prijavljajo projekta, ki vključuje učbenike in druga pedagoška gradiva, priročnike, razstavne kataloge, zbornike simpozijev in priložnostne zbornike, objave rezultatov znanstvenih raziskav in znanstvene monografije, sofinancirane na razpisih ARRS;
* da imajo pridobljene in urejene avtorske pravice za izdajo elektronskih in/ali zvočnih knjig, vključenih v prijavljeni kulturni projekt;
* da prijavljajo knjižna dela, ki do 1.1.2020 še niso bila javno dostopna kot elektronske in/ali zvočne knjige;
* da je zaprošeni najnižji znesek sofinanciranja upravičenih stroškov izdelave elektronskih knjig 300 EUR na prijavljeni kulturni projekt, pri čemer je lahko najvišji znesek sofinanciranja za izdelavo posamične elektronske knjige znotraj prijavljenega projekta 50 EUR oz. 150 EUR za zahtevne pretvorbe (z več kot 40% deležem vizualnih vsebin);
* da je zaprošeni najnižji znesek sofinanciranja upravičenih stroškov izdelave zvočnih knjig 1.200 EUR na prijavljeni kulturni projekt, pri čemer je lahko najvišji znesek sofinanciranja za izdelavo posamične zvočne knjige znotraj prijavljenega projekta 200 EUR;
* da prijavitelj zagotavlja javno dostopnost sofinanciranih elektronskih in zvočnih knjig najkasneje do 31. decembra 2020;
* prijavljeni kulturni projekt mora biti finančno uravnotežen, kar pomeni, da morajo biti prihodki in odhodki prijavljenega kulturnega projekta enaki.

**5.2. Pogoji za sodelovanje na področju Spletni mediji**

Prijavitelji na javnem razpisu na področju Spletni mediji morajo izpolnjevati naslednje posebne pogoje:

* da so pravna oseba zasebnega prava, najmanj dve (2) leti registrirana za opravljanje kulturne ali založniške dejavnosti v Sloveniji ali zamejstvu;
* da so na dan objave razpisa vpisani v razvid medijev pri Ministrstvu za kulturo RS;
* da spletni medij deluje najmanj dve leti,;
* da imajo poravnane pogodbene obveznosti do JAK;
* da prijavitelji za tiste stroške, ki so predmet sofinanciranja in jih pri JAK uveljavljajo kot upravičene stroške, niso prejeli sredstev drugih financerjev;
* da na razpis ne prijavljajo projektov, za katere so že pridobili sredstva iz drugih javnih virov v višini najmanj 50 % od celotne predračunske vrednosti projekta;
* da ne prijavljajo projektov, ki po vsebini primarno sodijo na področje zabave, izobraževanja, športa in znanosti;
* da se z istim kulturnim projektom na javni razpis prijavljajo samo enkrat;
* da za isti kulturni projekt na javni razpis poda vlogo le en prijavitelj;
* da prijavljajo kulturni projekt, ki zagotavlja vsebine v slovenskem jeziku, vezane na promocijo in predstavljanje del slovenskih avtorjev (kritike aktualne izvirne knjižne produkcije v slovenskem jeziku, predstavitve odlomkov del in njihovih avtorjev v obliki videoposnetkov);
* v primeru izdelave in objave videoposnetkov so ti lahko podnaslovljeni v angleškem jeziku;
* najmanjši letni obseg prijavljenega kulturnega projekta v primeru besedilnih projektov je najmanj osem (8) kritik, v primeru video vsebin pa najmanj 5 videoposnetkov;
* da bodo za objavo literarnih kritik in kritik, vezanih na področje knjige, zagotovili avtorski honorar najmanj 150 EUR bruto na objavljeno kritiko;
* da imajo pridobljene in urejene avtorske pravice za objavo vseh besedil in videoposnetkov, vključenih v prijavljeni kulturni projekt;
* da bodo objave vseh prispevkov in videoposnetkov v spletnem mediju, ki bodo sofinancirane s strani JAK, posebej označene s pripisom »objavo je omogočila Javna agencija za knjigo RS«;
* da je zaprošeni najvišji znesek sofinanciranja upravičenih stroškov kulturnega projekta 8.000 EUR;
* da prijavitelj zagotavlja javno dostopnost kulturnega projekta v spletnem mediju najmanj še 6 mesecev po izteku obdobja financiranja;
* prijavljeni kulturni projekt mora biti finančno uravnotežen, kar pomeni, da morajo biti prihodki in odhodki prijavljenega kulturnega projekta enaki.
1. **Kriteriji za ocenjevanje prijav**

**Elektronske in zvočne knjige:**

|  |  |  |
| --- | --- | --- |
|  | **Razpisni kriteriji**  | **Možno št. točk** |
| 1. | Reference prijavitelja, s poudarkom na področju elektronskega založništva ali založništva zvočnih knjig | 10 |
| 2. | Kakovost prijavljenih knjižnih del in pomen projekta elektronskih in/ali zvočnih knjig za obogatitev trga elektronskih in/ali zvočnih knjig v slovenščini | 20 |
| 3. | Javna dostopnost elektronskih in/ali zvočnih knjig (načrt objave in promocije elektronskih ali zvočnih knjig ter navedba distribucijskih kanalov) | 10 |
|  | **Skupno število točk** | **40** |

**Spletni mediji:**

|  |  |  |
| --- | --- | --- |
|  | **Razpisni kriteriji**  | **Možno št. točk** |
| 1. | Reference spletnega medija s področja knjige | 5 |
| 2. | Kakovost in inovativnost prijavljenega kulturnega projekta v skladu s cilji, opredeljenimi v 2. točki besedila razpisa (koncept, predvideni sodelujoči avtorji, podnaslovi v angleškem jeziku v primeru videoposnetkov, tematike …)  | 20 |
| 3. | Obiskanost in vidnost spletnega medija – število dnevnih obiskov, dostopnost na različnih napravah, prilagojenost na mobilne naprave. Načini za zagotavljanje vidnosti kulturnega projekta in sofinancerja. Prispevek kulturnega projekta k uveljavljanju in promociji slovenskih avtorjev in knjižnih del, literarnih kritikov ter širše področja knjige v javnosti. | 15 |
|  | **Skupno število točk** | **40** |

1. **Uporaba kriterijev in povzetek načina ocenjevanja vlog**

Najvišje možno število prejetih točk za projekt je 40. Najnižje število točk za sprejetje kulturnega projekta v sofinanciranje je 32 (spodnji točkovni prag).

Za sofinanciranje bodo izbrani projekti, ki bodo v postopku izbire po kriterijih javnega razpisa ocenjeni višje.

V primeru, da skupni znesek sofinanciranja projektov, ki so presegli minimalni prag, preseže znesek razpisnih sredstev, bodo sredstva dodeljena projektom, ki so pri ocenjevanju prejeli več točk.

Višina odobrenih sredstev za kulturni projekt na področju Spletni mediji je odvisna od kakovosti, obsega in zahtevnosti projekta ter sredstev, ki so namenjena razpisu. Višina odobrenih sredstev ni neposredno povezana s seštevkom točk (točke se ne prevajajo v znesek).

1. **Razpisni rok in način oddaje vlog**

Vloga mora biti izpolnjena na predpisanih razpisnih obrazcih in mora vsebovati vse obvezne priloge in podatke, določene v razpisni dokumentaciji.

Dokumentacija javnega razpisa je na voljo na spletni strani JAK [www.jakrs.si](http://www.jakrs.si). Dokumentacijo javnega razpisa lahko zainteresirani v roku javnega razpisa dvignejo v glavni pisarni JAK vsak delovnik med 10. in 12. uro.

Prijava je vložena pravočasno, če jo JAK prejme, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje na pošto. Enako velja za elektronsko prijavo, ki jo mora JAK prejeti, preden se izteče rok za vložitev prijav.

Prijavitelji morajo v celoti izpolnjeno vlogo v predpisanem roku poslati s priporočeno pošto ali jo oddati osebno vsak delavnik med 10. in 12. uro na naslov: Javna agencija za knjigo RS, Metelkova 2b, 1000 Ljubljana.

Rok za zbiranje prijav prične teči na dan objave javnega razpisa v Uradnem listu RS in na spletni strani JAK dne **21. 8. 2020** ter traja doizteka zadnjega dne roka za oddajo vlog, ki je **21. 9. 2020.**

Vlogo je treba oddati v zaprti kuverti in na sprednjo stran kuverte napisati »NE ODPIRAJ – VLOGA NA JAVNI RAZPIS JR7–E–ZALOŽNIŠTVO–2020« ter **obvezno dopisati področje, na katerega se prijavitelj prijavlja** (Elektronske in zvočne knjige; Spletni mediji). Na hrbtni strani kuverte je obvezna navedba naziva in naslova prijavitelja.

Hkrati mora prijavitelj najkasneje tega dne prijavni obrazec za področje poslati po elektronski pošti na naslov: knjige.projektni@jakrs.si v tekstovnem dokumentu (npr. Word, Open Office), zadeva/subject elektronskega sporočila pa naj vsebuje naziv prijavitelja ter področja.

Za popolno se šteje vloga, ki je do izteka roka razpisa vložena v pisni obliki in poslana po elektronski pošti.

**Prijavitelj, ki se prijavlja na obe področji javnega razpisa, mora** **vlogo za posamično področje razpisa poslati v svoji, ločeni kuverti in za vsako področje razpisa posebej izpolniti ustrezen obrazec.**

1. **Plačilo tarife ob prijavi na javni razpis**

Prijavitelji so skladno z določbami Tarife o izvajanju storitev Javne agencije za knjigo RS (Uradni list RS, št. 4/13 in 50/14) ob prijavi dolžni k vlogi priložiti potrdilo o plačilu tarife v višini 25 EUR. Če potrdilo ne bo priloženo, bo prijavitelj pozvan k dopolnitvi. Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

1. **Način obravnavanja vlog in odločanje o izboru**

Vloge, ki ne bodo izpolnjene v celoti, na originalnih, datiranih, žigosanih in podpisanih prijavnih obrazcih in ki ne bodo v celoti oddane tako v elektronski kot v fizični obliki oz. ne bodo izpolnjene v skladu z zahtevami dokumentacije tega javnega razpisa, se bodo štele kot nepopolne.

JAK bo prijavitelje, katerih vloge bodo formalno nepopolne, pozvala, da jih dopolnijo v roku petih (5) dni po prejetju poziva k dopolnitvi. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave.

Za prepozne bodo štele vloge, ki ne bodo oddane priporočeno po pošti in po elektronski pošti do vključno **21. 9. 2020** oz. do tega dne ne bodo v poslovnem času oddane v glavni pisarni JAK. Nepravočasne vloge bodo izločene iz nadaljnje obravnave s sklepom o zavrženju.

Prijavitelji, ki ne bodo izpolnjevali predhodno navedenih pogojev za posamezno razpisno področje, bodo kot neupravičene osebe izločeni iz nadaljnje obravnave s sklepom o zavrženju.

Oddaja vloge pomeni, da se predlagatelj strinja z vsemi pogoji in kriteriji javnega razpisa.

Pravočasne vloge in popolne vloge upravičenih oseb bodo predložene v obravnavo pristojni strokovni komisiji JAK.

O dodelitvi sredstev bo na podlagi poročila pristojne strokovne komisije JAK odločila direktorica JAK z odločbo o sofinanciranju posameznega kulturnega projekta.

Odpiranje vlog bo potekalo na JAK, Metelkova 2b, 1000 Ljubljana in ne bo javno.

1. **Dokumentacija javnega razpisa**

Dokumentacija javnega razpisa obsega:

* besedilo javnega razpisa JR7–E–ZALOŽNIŠTVO–2020,
* prijavni obrazec za posamezno področje razpisa:
* **Elektronske in zvočne knjige,**
* **Spletni mediji.**

Prijavitelji morajo predložiti v celoti izpolnjeno naslednjo dokumentacijo razpisa:

* **Področje Elektronske in zvočne knjige:**
* prijavni obrazec OBR1–EZ-KNJIGE–2020 Predstavitev projekta z izjavami prijavitelja,
* dokazilo o plačilu tarife JAK, skladno s Tarifo za izvajanje storitev Javne agencije za knjigo Republike Slovenije (UL RS, št. 4/13 in 50/14).
* **Spletni mediji (SM):**
* prijavni obrazec OBR1–SPLETNI MEDIJI–2020 Predstavitev projekta z izjavami prijavitelja,
* prijavni obrazec OBR2–SPLETNI MEDIJI–2020 Finančna konstrukcija projekta,
* dokazilo o plačilu tarife JAK, skladno s Tarifo za izvajanje storitev Javne agencije za knjigo Republike Slovenije (UL RS, št. 4/13 in 50/14).
1. **Dodatne informacije**

Dodatne informacije so na voljo na spletni strani JAK [www.jakrs.si](http://www.jakrs.si) in pri pristojni strokovni svetovalki JAK vsak dan med 10. in 12. uro:

Vlasta Vičič, tel: 01 369 58 26, vlasta.vicic@jakrs.si

Renata Zamida

Direktorica Javne agencije za knjigo RS